Arthur Giry
Arthur Giry var en fransk historiker. Giry forskede i kongemagt og byer i Frankrig i middelalderen, men også handels- og teknikhistorie havde hans interesse. Sin hovedindsats ydede han dog ved kildeudgivelser og undervisning i diplomatik, fra 1885 som professor i dette fag ved École des chartes, hvor han videreførte den franske tradition fra Mabillon. Girys hovedværk, Manuel de diplomatique (1894), er en af de mest benyttede håndbøger i middelalderlig diplomatik.